गांव में पहुंचने के लिए सड़क नहीं , हैंडपंपों से आता है आयरनयुक्त पानी, कुएं के भरोसे चल रही जिंदगी
राज्य सरकार द्वारा लोक सुराज अभियान से लोगो की समस्याओं के निजात दिलाने को लेकर जोर-शोर से अभियान की शुरुआत की है। प्रथम चरण कार्य पुरा भी हो चुका है, पर सारंगढ़ ब्लाक मुख्यालय से 23 किलोमीटर दूर भद्रीउड़ान की तस्वीर आज भी ठीक वैसी है, जैसे प्रदेश बनने से पहले हुआ करती थी। गांव वालों को बुनियादी सुविधाओं से जूझना जैसे एक आदत सी हो चुकी है। गांव में न तो आवाजाही के लिए कोई सड़क है और न ही पीने के पानी की समुचित व्यवस्था है।
बारिश के दिनों में तो और स्थिति खराब हो जाती है। ग्रामीणों की माने तो बरसात के दिनों में गांव का माहौल नरक जैसा हो जाता है। बरसात के दिनों में गांव का संपर्क ब्लाक मुख्यालय से 4 माह के लिए टूट जाता है, वही बिजली भी कई-कई दिनों तक बंद हो जाती है। कोई बीमार पड़ जाए या किसी महिला की जजकी समय आ जाए तो यह किसी बड़ी आफत से कम नहीं होती है। सड़क के अभाव में एक ही उबड़ खाबड़ रास्ता बचता है जो बरमकेला ब्लाक के कुधरगड़ी, विश्वासपुर होकर मुख्य सड़क पहुंचकर जांजगीर जिले के चंद्रपुर या रायगढ़ के अस्पताल मरीजों को ले जाना पड़ता है, पर मुख्य मार्ग तक पहुंचने के लिए खाट या ट्रैक्टर के सहारे ही मरीज को ले जाना मजबूरी बन जाती है। 1994 में गांव तक जाने के लिए कच्ची सड़क का निर्माण किया गया था, पर वर्तमान में सड़क के कुछ ही अवशेष नजर आ रहे हैं। इस समस्या को लेकर कई मर्तबे जनप्रतिनिधि एवं शासन प्रशासन से गुहार लगाई जा चुकी है पर समस्या आज भी ज्यों कि त्यों बने होने से ग्रामीण बड़े निराश हैं।
उच्च शिक्षा को लेकर सोचते भी नहीं
गांव के नारायण पटेल एवं विश्वनाथ पांडेय को छोड़ देवें तो गांव के किसी ग्रामीण ने आठवीं से ज्यादा की पढ़ाई नहीं की है। ग्रामीण बताते है कि बरसात लगते ही गांव का संपर्क ब्लाक मुख्यालय सारंगढ़ से टूट जाता है। गांव से 1 किलोमीटर दूर कंवर गुड़ा में आठवीं तक शासकीय स्कूल संचालित है। इस कारण आठवीं तक ही पढ़ाई कर पाते है। बाहर जाकर पढ़ाई करना संभव नहीं होने के कारण उच्च शिक्षा को लेकर हम लोग सोचते भी नहीं है।
पंचायत मुख्यालय आने एवं चावल लेकर 22 किमी का अतिरिक्त सफर
वैसे तो गांव से पंचायत मुख्यालय की दूरी महज 3 किलोमीटर की ही है। पर बरसात के दिनों में अपने ग्राम पंचायत के राशन दुकान पहुंकर चावल व अन्य राशन सामान लेने को लेकर ग्रामीणों को बरमकेला ब्लाक के कुधरगड़ी, विश्वासपुर होकर जांजगीर चांपा जिले के चंद्रपुर होते हुए रायगढ़ जिले के गोड़म, टिमरलगा होकर पंचायत मुख्यालय अमलीडीपा पहुंचने के लिए 22 किलोमीटर का अतिरिक्त सफर करना पड़ता है। वही धान बीज, खाद को लेकर नौरंगपुर सोसायटी के लिए 21 किमी तक का अतिरिक्त सफर तय करना मजबूरी बन गई है।
खतरा: पानी के लिए बाउंड्रीविहीन कुएं के सहारे, गर्मी में बढ़ेगी समस्या
गांव में पेयजल को लेकर शासन के द्वारा एक हैंडपंप स्कुल में और एक हैंडपंप बस्ती में कराया गया है। पर इन दोनों हैंडपंपों में आयरनयुक्त पानी आने के कारण यहां के ग्रामीण इसका उपयोग नहीं करते थे। ग्रामीणों के लिए सैकड़ों साल पहले खुदे कुआं ही पेजयल के एक बड़ा सहारा है। ग्रामीण बताते है इसका पानी बहुत अच्छा और मीठा है। कुएं के सहारे ही गांव वालों को पीने का पानी मिलता है। उनका यह भी कहना था कि निस्तारी के लिए एक तालाब जरूर है, पर वहां हमेशा प्रदुषित पानी होने के कारण एक किलोमीटर दूर डेम जाकर निस्तारी करते हैं।
मजदूरी करने जाने को लेकर ग्रामीण लेते पगडंडी का सहारा।
सड़क होती तो बच्चे को बचाया जा सकता था
गांव के बंशीधर सिदार चर्चा पर बताते है कि पिछले अगस्त 2016 में मेरे लड़का का जन्म हुआ, पर कुछ ही देर में उसकी मौत हो गई। बीबी को डिलवरी दर्द होने पर ट्रैक्टर से मुख्य मार्ग तक ले जा रहे थे। तभी उबड़ खाबड़ रास्ते से गुजरते समय बच्चा थोड़ा बाहर आ गया, चंद्रपुर होते हुए रायगढ़ के निजी अस्पताल में भर्ती कराने पर लड़का तो हुआ पर कुछ ही देर बाद उसकी मौत हो गई। अगर गांव में सड़क होती और आवागमन के लिए सही साधन होता तो बच्चे को बचाया जा सकता था। गांव के सड़क के अभाव में चारपहिया वाहन भी नहीं घुस पाता है। यहां गांव ग्रामीणों को 108, 102 की सेवा की जानकारी ही नहीं। गांव के बुजुर्ग पटेल का कहना है कि सही समय में इलाज नहीं होने से 15 से ज्यादा ग्रामीण की मौत हो चुकी है। सरकार से मांग है कम से कम एक सड़क का ही निमार्ण करा दे, जिससे गांव में सरकारी सुविधा पहुंच सके।
सड़क के अभाव में आपके पंचायत अंतर्गत भद्रीउड़ान के ग्रामीणों का जीना मुहाल है। आपने अब तक क्या पहल की है?
इस समस्या को लेकर मैं बहुत प्रयास कर रही हूं। नवंबर 16 में मनरेगा अंतर्गत सड़क को लेकर एक फाइल जिपं रायगढ़ में भेजा गया है। मंजूरी मिलते ही सबसे पहले सड़क बनाने का कार्य किया जाएगा।
ग्रामीण बताते है कि समय पर इलाज के अभाव में दर्जन भर से भी अधिक ग्रामीण की असमय मौत हो गई?
सड़क के अभाव के कारण यह स्थिति निर्मित होती है। ग्रामीणों से हमदर्दी है, पर स्थिति ऐसी बन जाती है बरसात में गांव पहुंचना संभव नहीं ं हो पाता है। चाह कर भी हम कुछ मदद नही कर पाते है।
ग्रामीण बताते है गांव के हैंडपंपों में नहीं पानी भी नहीं आता है?
दरअसल हैंडपंपों में आयरनयुक्त पानी आने के कारण ग्रामीण इसका इस्तेमाल नहीं करते है। पीएचई विभाग द्वारा पावडर भी डाला जाता है, पर पानी के टेस्ट में सुधार नहीं आ पा रहा है।
बरसात के दिनों ने यहां के ग्रामीणों को पंचायत के राशन दुकान आने में 22 किमी का अतिरिक्त सफर करना पड़ता है। आप लोग राशन वही गांव पर ही क्यों नहीं पहुंचा देते?
एक- दो बार ट्रैक्टर से राशन का समान गांव भेजा गया था पर दूसरे जिले होकर चावल को ले जाते वक्त कई प्रकार की समस्याएं हुई इस कारण से पंचायत मुख्यालय में ही वितरित करते हैं।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva